***M E G H Í V Ó !***

Rohanó világunkban nagy szükségünk van az ünnepekre. A pünkösd a szentlélek kiterjedésének ünnepe, jó alkalmat ad az elcsendesedésre. Felmérhetjük, honnan jövünk, s merre tartunk… Egy ilyen időutazásra ad alkalmat

**Mészöly Laura festőművész**

képeinek kiállítása, melyeknek többsége az 1950-es és 60-as évek háború után újjá éledő Gyenesdiásába vezeti vissza a szemlélőt.

A keszthelyi jacht kikötő helyén akkoriban marhaitató volt, csak a naplementébe burkolózó város tornyai nem változtak.

Oppel Imre bácsi nádtetős istállóját is elbontották, már tán a helyét is felparcellázták.

A gyenesi strandra vezető út még megvan, de az előző napi esőt követő délelőtti köd a felismerhetetlenségig sejtelmessé teszi a tájat.

A festmény címe: Köd. Az itt kiállított kép a „Mocsaras Balaton” című alkotással együtt másolatok. Az eredeti képeket a Magyar Nemzeti Galéria még 1958-ban megvásárolta a művésznőtől.

Aquarell képen a Rodostó üdülő melletti láprét fűzfáját és a vasúti megállót láthatjuk. Ezt is benőtte már az erdő. A Zámorban a csordakút talán még megvan, de a csordás egykori kukoricaszárból készült hajlékát, és a fel-gyenesi legelő vándorcigányainak sátrát már hiába keresnénk. Emléküket csak ezek a deszkákra festett képek őrzik.

A szigligeti várhegyet is kitisztították már az erdőből és a várat is rendbe tették. Egyedül talán a téli Badacsony képe nem változott meg.

Az előtérben a művésznő önarcképe, szüleit ábrázoló vízfestmények, fiairól készült ceruzarajzok és más gyenesi nyaralókról készült portrék láthatók.

**A kiállítás megnyitója 2018. május 17. csütörtök este 19.00 órakor lesz Gyesesdiáson, a Községházán. Szeretettel várunk minden érdeklődőt!**

Megjelent: A „Gyenesdiási Híradó” 2018 április XXIX. évfolyam, 4. számában.